Το απόλυτο μιλφέιγ (mille-feuille)

Κρατήστε αυτή τη συνταγή, γιατί σας εγγυόμαστε ότι θα ανατρέχετε σε αυτήν ξανά και ξανά. Το διάσημο γλυκό με τα χίλια φύλλα διά χειρός Νένας Ισμυρνόγλου έχει σωστά ψημένη σφολιάτα και πλούσια, βελούδινη και αρωματική κρέμα!

2 φύλλα σφολιάτα βουτύρου καλής ποιότητας (αν είναι κατεψυγμένα, φροντίζουμε να τα αποψύξουμε εγκαίρως σύμφωνα με τις οδηγίες της συσκευασίας) , 200 γρ. (1 κούπα) κρέμα γάλακτος 35% λιπαρά, πολύ κρύα, χτυπημένη στο μίξερ σε σαντιγί (για το αφράτεμα της κρέμας), 600 ml (3 κούπες) φρέσκο γάλα, πλήρες , 300 γρ. (1 1⁄2 κούπα) κρέμα γάλακτος 35% λιπαρά , 180 γρ. (1 κούπα, όχι πολύ γεμάτη) ζάχαρη λευκή, κρυσταλλική , 4 κρόκοι αυγών , 100 γρ. (3/4 κούπας) κορν φλάουρ , 1 κουτ. γλυκού υγρή βανίλια ζάχαρη άχνη, για πασπάλισμα
Για να φτιάξουμε το απόλυτο mille-feuille, ξεκινάμε με τη σφολιάτα.Προθερμαίνουμε τον φούρνο στους 180°C. Κόβουμε τα φύλλα σφολιάτας κατά μήκος στη μέση, έτσι ώστε να πάρουμε 4 μακρόστενα κομμάτια. Θα χρησιμοποιήσουμε τα τρία από αυτά (το υπόλοιπο μισό φύλλο το διατηρούμε στο ψυγείο ή στην κατάψυξη για άλλη χρήση. Προσοχή, αν ήταν κατεψυγμένο και το αποψύξαμε, δεν το ξαναβάζουμε κατάψυξη).Απλώνουμε τα τρία κομμάτια σφολιάτας σε δύο λαμαρίνες και τρυπάμε όλη την επιφάνειά τους με ένα πιρούνι πολλές φορές. Από πάνω εφάπτουμε άλλες 2 λαμαρίνες ή άλλο σκεύος, ώστε να κρατούν πατημένες τις σφολιάτες και να μη φουσκώσουν. Τοποθετούμε πάνω τους κι ένα βάρος π.χ. ένα κατσαρολάκι, για να σιγουρευτούμε ότι οι σφολιάτες θα μείνουν πατημένες.Ψήνουμε για τουλάχιστον 1 ώρα. Θέλουμε να γίνουν τραγανές και εύθρυπτες. Αφήνουμε να κρυώσουν.Σε μια κατσαρόλα ρίχνουμε το γάλα, την κρέμα γάλακτος και τη βανίλια και τα βάζουμε σε μέτρια φωτιά.Παράλληλα, σε ένα μεγάλο μπολ ανακατεύουμε με το σύρμα τη ζάχαρη με το κορν φλάουρ. Προσθέτουμε τους κρόκους και ανακατεύουμε καλά να ενσωματωθούν. Λίγο πριν βράσει το γάλα, αδειάζουμε το 1/3 στο μείγμα των αυγών.Ανακατεύουμε και αδειάζουμε το μείγμα στην κατσαρόλα με το υπόλοιπο γάλα και κρέμα γάλακτος. Συνεχίζουμε το ανακάτεμα με το σύρμα μέχρι να δέσει η κρέμα.Την αδειάζουμε σε ένα πυρέξ, τη στρώνουμε ομοιόμορφα και απλώνουμε στην επιφάνεια διάφανη μεμβράνη, για να μην κάνει κρούστα. Αφήνουμε να χλιάνει και τη βάζουμε στο ψυγείο.Βγάζουμε την κρέμα από το ψυγείο και τη χτυπάμε στο μίξερ να αφρατέψει. Προσθέτουμε και τη σαντιγί και την ενσωματώνουμε απαλά με μια σπάτουλα.Στρώνουμε κάτω τη μία σφολιάτα, απλώνουμε τη μισή κρέμα. Επαναλαμβάνουμε τη διαδικασία με άλλη μία σφολιάτα και την υπόλοιπη κρέμα και από πάνω απλώνουμε το τελευταίο φύλλο σφολιάτας.Πασπαλίζουμε με ζάχαρη άχνη και σερβίρουμε.
Αλεύρι (ζύμες),Γάλα,Κρέμα Γάλακτος